หุ้นที่เข้าข่ายว่ากำลังจัดงานเลี้ยงนั้น คุณสมบัติสำคัญคืออะไร
a. ราคาหุ้นจะต้องปรับตัวขึ้นจากจุดต่ำมาสูงมาก
b. ทำกำไรได้อย่างรวดเร็ว
c. หุ้นที่เจ้าของหรือผู้ถือหุ้นใหญ่มีการขายหุ้นตลอดเวลาหรือซื้อ ๆ ขาย ๆ หุ้นตลอดเวลา
d. มีการโปรโมตและมีข่าวมากมาย
คำตอบได้แก่ a.  เนื่องจาก หุ้นที่เข้าข่ายว่ากำลังจัดงานเลี้ยงนั้น คุณสมบัติสำคัญ คือ ราคาหุ้นจะต้องปรับตัวขึ้นจากจุดต่ำมาสูงมาก มูลค่าตลาดหรือ Market Cap. ของหุ้นเพิ่มขึ้นสูงลิ่วเป็นหลายเท่าในเวลาไม่นาน ซึ่งทำให้คนที่ถือหุ้นโดยเฉพาะที่ถือมือแรก ๆ มีกำไรมโหฬาร คนเหล่านั้นบางทีหรืออาจจะเป็นส่วนมากนั้น มักจะเป็นคนที่จัดงานเลี้ยงเสียเอง โดยเป็นคนที่กำหนดกลยุทธ์และโปรโมตบริษัทและหุ้นในทุกวิถีทางที่ทำให้หุ้นมีราคาสูงลิ่ว นี่เป็นเงื่อนไขหรือนิยามข้อแรก

ประเด็นต่อมาคือ หุ้นที่กำลังอยู่ในงานเลี้ยงนั้น จะต้องอยู่มานานพอสมควร ไม่ใช่เริ่มเร็วเลิกเร็วจนคนไม่ทันตั้งตัว ปกติดัชนีหุ้นหรือราคาหุ้นที่ขึ้นไปจะต้องสามารถคงอยู่ในระดับสูงต่อเนื่องยาวนานเป็นปีหรือหลายปี และแม้ว่าในบางช่วงระหว่างนั้นมันจะมีการปรับตัวลงมาบ้างแต่ก็จะเป็นการปรับ “ชั่วคราว” และมักจะไม่แรงมากจนเป็นหายนะ โดยที่ “เหตุผล” ที่ทำให้หุ้นมีราคาดีหรือดีมากนั้น มักจะดู “มีเหตุผล” ทาง “พื้นฐาน” ประกอบ ซึ่งทำให้คนจำนวนมากที่ “มองโลกในแง่ดี” เชื่อ

ช่วงสุดท้ายคือ เมื่องานเลี้ยงเลิกราแล้วจริง ๆ นั่นก็คือ ปริมาณการซื้อขายเริ่มจะลดลงไปเรื่อย ๆ และราคาหุ้นก็ลดความหวือหวาลง ราคาหุ้นก็ตกลงมามากจากจุดสูงสุดในช่วงหลายปีที่ผ่านมา ส่วนใหญ่แล้วน่าจะตกลงมาไม่ต่ำกว่า 70% บางตัวที่มีปัญหาเกี่ยวกับกฎเกณฑ์หรือกฎหมายก็อาจจะถูกให้หยุดการซื้อขายหุ้นในตลาด รายชื่อผู้ถือหุ้นของบริษัทในเวลานี้จะมีผู้ที่ถือหุ้นใหญ่น้อยมาก บางทีก็กลายเป็นบริษัทที่ “ไม่มีเจ้าของ” ขณะที่ผู้ถือหุ้นรายย่อยมีจำนวนอาจจะนับหมื่นรายซึ่งแสดงให้เห็นว่าพวกเขาน่าจะเป็นคนที่ “ลุกไม่ทัน” งานเลิก หรือไม่รู้ว่าเขากำลังเลิกแต่กลับเข้าไป “ร่วมงาน” ในตอนที่ “นักดนตรี” กำลังเก็บเครื่องเสียง นั่นก็คือ “สัญญาณ” ที่ผู้ถือหุ้นรายใหญ่กำลังขายหุ้น และเมื่อขายเสร็จ การซื้อ ๆ ขาย ๆ หุ้นเพื่อที่จะ “พยุงราคา” ก็หมดไป หุ้นก็จะเหงาและคนก็จะเลิกพูดถึงในที่สุด
ความรู้ทางการเงิน